વૈશ્વિક સોનામાં કડાકા સાથે અઢાર મહિનાની નીચી 1191 ડૉલરની સપાટી થઇ ગઇ છે. ડૉલરની તેજીને લીધે આવેલી મંદીમાં સોનાને 1200 ડૉલર વટાવવાના પ્રયત્ન સટ્ટોડિયાઓએ કર્યા હતા પણ ફાવ્યા ન હતા. આ લખાય છે ત્યારે ન્યૂ યોર્કમાં સોનાનો ભાવ 1195 ડૉલર હતો. તૂર્કી ઉપર અમેરિકાના પ્રતિબંધોને લીધે ગઇકાલે લીરા ચલણના લીરાં ઊડી ગયા પછી થોડી રિકવરી હતી. જોકે, ડૉલરની તેજી અટકી ગઇ હતી. તૂર્કીના કારણને લીધે સોનું સલામત રોકાણ ફંડો અને રોકાણકારોને લાગતું હતું પણ એવું બન્યું નથી. બુલિયન બજારે ડૉલરની તેજીને ધ્યાને લઇને સોનાને વેંચ્યું હતું. તેમ એબીએન એમરોના કૉમોડિટી વિશ્લેષક જ્યોર્જેટ બોઇલેએ કહ્યું હતું. સોનામાં વ્યાપક મંદી થઇ ગઇ છે ત્યારે તળિયું ક્યાં હશે તે કલ્પના બહારનો વિષય છે પણ હવે ડૉલર મૂલ્યમાં સોનું સસ્તું છે એટલે પ્રવર્તમાન સપાટીએ સોનું ટકવું મુશ્કેલ છે તેવું તેમણે ઉમેર્યું હતું.